作者:李曾伯
標題:沁園春
內容:老子家山，近古蘇州，有監本呆。嘆長途荷擔，斯宜已矣，急湍鼓枻，豈不危哉。我愛陶潛，休官彭澤，為三徑荒蕪歸去來。君恩重，奈邊戈未偃，閫轂猶推。東南休運將回。幸天日清明公道開。把孤忠自許，我心匪石，一真難滅，人口如碑。青眼舊交，黑頭新貴。快九萬里風鵬背培。詩筒寄，正多情未已，聊解君頤。